קמפוס ירושלים לאומנויות ברחוב בצלאל. הבניין החדש של בבית הספר סם שפיגל הוא בן שבע קומות, עם חללי לימוד ועבודה רבים, שלושה אולמות קולנוע ואולפן Sound Stage
לוגו ישן של בית הספר סם שפיגל לקולנוע ולטלוויזיה. ציור של איוון שוובל בהשראת סרטו של סם שפיגל "חופי הכרך"
עקבות בירושלים – סרט המחווה לדוד פרלוב בהפקת בית הספר "סם שפיגל"
**בית הספר סם שפיגל לקולנוע ולטלוויזיה - ירושלים ע"ש סם שפיגל** נוסד על ידי משרד החינוך והתרבות והקרן לירושלים ב-1989. בתחילת דרכו "נקרא בית הספר לקולנוע ירושלים", ומשנת 1996 הוא נושא את שמו של המפיק היהודי האמריקאי זוכה פרסי אוסקר סם שפיגל, בעקבות החלטת משפחתו לתרום מעזבונו מדי שנה לבית הספר.

בית הספר עבר בשנת 2022 למשכנו החדש בקמפוס ירושלים לאמנויות במרכז העיר ירושלים.

בית הספר מאוגד כעמותה. יו"ר הוועד המנהל הוא אסף ויטמן.

החל משנת 2019, מנהלת בית הספר היא דנה בלנקשטיין כהן.

היסטוריה
--------

בדצמבר 1988 פרץ מרד סטודנטים במגמה לקולנוע בבית הספר בית צבי ברמת גן שהיה אז לבית הספר לקולנוע היחיד שזכה לתמיכת משרד החינוך והתרבות. תלמידי המגמה לקולנוע טענו שבבית צבי קיימת העדפה מובנית למסלול למשחק, ודרשו אוטונומיה ניהולית למגמת הקולנוע. שר החינוך והתרבות יצחק נבון, הקים ועדה ציבורית שתמכה עקרונית בעמדת הסטודנטים והחליט, יחד עם ראש מנהל התרבות, אבנר שלו, להקים בית ספר עצמאי, ראשון מסוגו בישראל, לקולנוע ולטלוויזיה שינוהל על ידי יוצרי קולנוע, ולשם כך פנה לראשי ערים מרכזיות בישראל. ראש עיריית ירושלים, טדי קולק, ומנהלת הקרן לירושלים, רות חשין, התחייבו להעמיד תקציבים הדדיים מול המדינה, וביוני 1989 הוחלט על הקמת בית הספר בירושלים, בניהול רנן שור.

השנים הראשונות
--------------

בתחילת דרכו, בשנים 1991–1992, פיתח בית הספר מסלול לימודי קיץ לכתבי טלוויזיה, בהנהלת חיים יבין ורנן שור. הקורס פעל במתכונת לימודים של 6 שבועות אינטנסיביים, בתנאי הדמיה למערכת אולפן טלוויזיה, בשיתוף פעולה בין עיתונאים לתלמידי בית הספר, ובשידור יומי של מהדורות טלוויזיה במעגל פנימי.

בדצמבר 1992 סיים המחזור הראשון את לימודיו, ובית בספר הציג לראשונה את סרטי הבוגרים בסדרת ערבי גמר בסינמטק ירושלים, בהם הוקרנו כארבעים מסרטי הגמר של הבוגרים. רבים מהם זכו לשבח על ידי הקהילה הקולנועית (בתחרות הסרט הישראלי הקצר זכו סרטיו ב-12 מתוך 13 פרסים). דוד אופק ויוסי מדמוני, בוגרי המחזור הראשון של בית הספר, הוזמנו שנה לאחר גמר לימודיהם ליצור את הסדרה "בת ים ניו יורק" במסגרת "שידורי קשת".

ב-1994 הקים בית הספר מחלקה להפצת סרטיו בעולם, בפסטיבלים ובתחרויות בינלאומיות.

סרטי התלמידים והבוגרים בשנים 1993–2005 הוקרנו בערוץ 2, במשבצת השידור "קצר בחצות" שיועדה במיוחד למטרה זאת.

בנובמבר 1996 זכה בית הספר ברטרוספקטיבה ראשונה במוזיאון לאמנות מודרנית בניו יורק. בערב הפתיחה שינה בית הספר את שמו לבית הספר סם שפיגל לקולנוע ולטלוויזיה, ירושלים.

התפתחות בית הספר
----------------

באמצע שנות ה-90 החליט בית הספר החליט להעמיק בהתמחויות המקצועיות השונות לצד שאיפת מרבית בוגריו לעסוק בבימוי, וכן האריך את משך זמן הלימודים משלוש שנים וחצי לארבע שנים וחצי.

ב-1999 הוקם מסלול לתסריטאים בתוכנית לימודים של שנתיים, המנסה ליצור הדמיה לשיתוף פעולה בין תסריטאים לבמאים, ומדגישה לימוד כתיבה בתחומי הטלוויזיה. המחזור הראשון של מגמת התסריטאות סיים את לימודיו באוגוסט 2001. בסוף 2003 הוקם מסלול להפקה יוזמת בתוכנית לימודים של שלוש שנים וחצי, שמכשירה מפיקים ליזום פרויקטים בתחומי המדיה השונים בעבודה משותפת עם תסריטאים ובמאים, עד להפצתם בארץ ובעולם.

בדצמבר 2008 השיק בית הספר את אגף בתי הקולנוע שכלל שני אולמות קולנוע.

בדצמבר 2011 ייסד בית הספר את החממה הבינלאומית לקולנוע ירושלים כדי לקדם יוצרי קולנוע צעירים כך שיוכלו ליצור סרט באורך מלא.

בשנת 2013 יזם בית הספר את הוצאת כתב העת "קשת קולנוע", בהשראת כתב העת "קשת" שערך ב-1968 המשורר אהרן אמיר.

באוגוסט 2017 נבחר בית הספר לראשונה לרשימת "15 בתי הספר לקולנוע המובילים בעולם" של עיתון תעשיית הקולנוע הוליווד ריפורטר".

באוגוסט 2019, נבחרה דנה בלנקשטיין כהן למנהלת בית הספר במקום המנהל המייסד רנן שור.

"וראייטי (מגזין)" קבע ב-2019 כי סם שפיגל הוא אחד מ-50 בתי הספר לקולנוע הטובים בעולם[דרוש מקור].

בשנים 2017–2023 דירג המגזין האמריקאי "הוליווד ריפורטר" את בית הספר לאחד מבתי הספר לקולנוע הטובים בעולם (מחוץ לארצות הברית) - 7 שנים ברציפות.[דרוש מקור].

ביוני 2021 נבחרה שיר שושני לתפקיד ראש המסלול המלא והסגנית של מנהלת בית הספר.

בספטמבר 2022, כעבור 33 שנה להיווסדו, עבר בית הספר ממשכנו המקורי באזור התעשייה תלפיות, למשכן הקבע החדש שלו. המבנה בן 7 הקומות משתרע על שטח של כ-4,000 מ"ר וממוקם במרכז העיר, כחלק אינטגרלי מקמפוס ירושלים לאמנויות החדש שהקימה עיריית ירושלים במטרה לעודד שיתופי פעולה בין המוסדות הפועלים בו והפיכתו למרכז ארצי ללימודי אמנויות הבמה והקולנוע. הקמפוס כולל גם את סטודיו למשחק ניסן נתיב, בית הספר לתיאטרון חזותי והמרכז למוזיקה מן המזרח.

פעילות
------

בבית הספר לומדים כ-170 תלמידים בשני מסלולים:

* **המסלול המלא** – במסגרת של ארבע שנות לימוד, המכשיר תלמידים לבימוי, תסריטאות, צילום, עריכה והפקה.
* **מסלול תסריטאות** – במסגרת שנתיים, המכשיר תלמידים לכתיבה לקולנוע ולטלוויזיה.

הדיאלוג השוטף עם התלמידים מתנהל באמצעות 75 מורים, 30 חונכים, ועדות סיעור מוחות, עשרות מרצים אורחים ו-23 אנשי צוות.

כ-1000 בוגרים סיימו עד כה את לימודיהם בבית הספר[דרושה הבהרה]. 75% מהם פועלים בתפקידים מרכזיים בתחום ומאיישים את השדרה המרכזית והמובילה של הקולנוע והטלוויזיה בארץ.

מדי שנה מופקים בבית הספר כ-30 סרטים קצרים, עלילתיים ותיעודיים, ומרביתם נשלחים לכ-400 פסטיבלים ברחבי העולם. סרטיהם של תלמידי בית הספר מוקרנים במסגרת כ-100 פסטיבלים בינלאומיים בשנה, ובהם הפסטיבלים המרכזיים (פסטיבל הקולנוע בקאן, פסטיבל הסרטים הבינלאומי בברלין, פסטיבל הסרטים של ונציה, טורונטו ועוד), פסטיבלי סטודנטים, פסטיבלים לקולנוע להט"בי, פסטיבלי קולנוע יהודי ופסטיבלים לסרטי נשים, ילדים ונוער.

בשנת 2011 יזם בית הספר את הקמת החממה הבינלאומית לקולנוע ירושלים, המביאה לירושלים בכל מחזור 12 יוצרי קולנוע מהעולם ומישראל לעבודה על סרטם הראשון או השני באורך מלא. העבודה נעשית בתנאי חממה, מול עורכי תסריט ישראליים ובינלאומיים. כ-70% מסרטי החממה הופקו, הוקרנו וזכו להשתתף בפסטיבלים מרכזיים ובהם פסטיבל הסרטים הבינלאומי בברלין, פסטיבל הקולנוע טורונטו, ופסטיבל הסרטים של ונציה. כ-10 מסרטי החממה הוקרנו עד כה בפסטיבל קאן, וביניהם: "ראן" של פיליפ לקוט, חוף השנהב, 2013; "הגננת" של נדב לפיד, 2013; "הבן של שאול" של לזלזו נמש, 2014; "שבוע ויום", אסף פולונסקי, 2016 ו"מתמחה" של בו ג'אנפנג. סרטו של נמש זכה בפרס חבר השופטים של קאן ובפרס אוסקר לסרט הבינלאומי הטוב ביותר בשנת 2015.

בשנת 2020 השיק בית הספר את היחידה ללימודי חוץ שמציעה קורסי כתיבה קצרים לקהל הרחב.

בשנת 2021/2 שודרו 100 סרטי בית הספר מכל הזמנים ברצועת שידור ב-Yes הטלוויזיה בלוויין ישראלי.

בפברואר 2022 פתח לראשונה סם שפיגל מכינה ללימודי קולנוע לדוברי ערבית, כהכנה ללימודים בבית הספר. המכינה כוללת קורסי מבוא בקולנוע ואמנות וקורס בעברית.

במרץ 2022 השיק בית הספר לראשונה את המחזור הראשון של חממת סם שפיגל לסדרות טלוויזיה, בתמיכת נטפליקס, סרטי פרמאונט ומשרד החוץ. במסגרת החממה מפתחים 8 יוצרות ויוצרים מישראל תסריטים לסדרות טלוויזיה בליווי מנטורים מקצועיים מובילים בתעשיית הטלוויזיה בארץ ובעולם.

בשנת 2023, בעת מלחמת חרבות ברזל, פתח בית הספר את אולמות הקולנוע שלו עבור הציבור הישראלי, ובהם משפחות מהדרום והצפון שמתארחות בירושלים, והקרין בהם סרטים ללא תשלום.

ספריית הסרטים בבית הספר

הכרה בינלאומית
--------------

רטרוספקטיבה לבית הספר בפסטיבל ברלין, 2004. עיצוב פוסטר: יהודית שץ
סרטי בית הספר זכו בכ-470 פרסים בפסטיבלי סרטים בינלאומיים. בשנת 2008 זכה הסרט "המנון" בבימויו של אלעד קידן, בוגר מחזור י"ד, בפרס הסרט הטוב ביותר בתחרות ה - "Cinéfondation", תחרות סרטי הסטודנטים של פסטיבל קאן. הייתה זו הפעם הראשונה שסרט ישראלי זכה בתחרות זו. בשנת 2016 זכה גם הסרט "אנה" בבימויה של אור סיני בתחרות זו.

לבית הספר נערכו עד כה כ-210 הוקרות ורטרוספקטיבות בפסטיבלים בינלאומיים בכ-55 מדינות, ובכללם זה של המוזיאון לאומנות מודרנית בניו יורק (1996), פסטיבל רוטרדם (1997), פסטיבל הוואנה (1999), פסטיבל מוסקבה (1999), פסטיבל ויאדוליד, ספרד (2000), פסטיבל ברלין (2004), פסטיבל מלבורן (2004), פסטיבל פיפ"א-ביאריץ (צרפת, 2004), פסטיבל האמפטונס (ניו יורק, 2005), פסטיבל ירושלים (2005), פסטיבל קלרמונט-פראנד, צרפת (2005), פסטיבל סרייבו (2008) ואוניברסיטת קיימברידג' (2016).

רנן שור, מייסד ומנהל בית הספר כיהן בין השנים 2004-2000 כנשיא ארגון בתי הספר לקולנוע של אירופה GEECT.

בית הספר יזם כינוסים בינלאומיים בתחומי הוראה שונים של הסרט הקצר בברלין, הלסינקי, פריז וברטיסלאבה.

באוקטובר 2007 החל בית הספר בפרויקט להבאת יוצרי קולנוע חשובים לישראל בשיתוף עם הסינמטקים. האורח הראשון היה דייוויד לינץ'. אורחים אחרים היו הבמאי טוד סולונדז (מרץ 2008), הבמאי וים ונדרס (נובמבר 2009), הבמאי היווני תיאו אנגלופולוס והסופר פול אוסטר (מאי 2011), התסריטאי ז'אן-קלוד קארייר (ינואר 2012), הצלם האמריקאי אד לחמן (אפריל 2012), הבמאי מישל גונדרי (אפריל 2014) והמפיק הקבוע של סטנלי קובריק, יאן הרלן (2016).

בשנת 2015, במסגרת חגיגות 25 שנה להקמת בית ספר, הקים בית הספר קרן ייעודית למימוש פיצ'ר (סרט קולנוע באורך מלא) ראשון של בוגריו – קרן סם שפיגל לפיצ'ר ראשון. בית הספר העמיד – בשיתוף עם חברת ההפקה הצרפתית ARP – סכום של מאה אלף דולר לפרויקט לפיצ'ר ראשון של בוגרי בית הספר במשך 3 שנים.

בשנת 2015 יזם בית הספר בשיתוף "הארץ" וקרן גשר לקולנוע רב תרבותי את תחרות התסריט הקצר, המתפרסמת מדי סוכות בהארץ ומעמידה סכום של 150 אלף ₪ למימוש הסרט והקרנתו בפסטיבל הקולנוע ירושלים.

"בית האילמת", סרט הגמר של תמר קיי, היה מבין עשרת המועמדים לפרס אוסקר בשנת 2016 בקטגוריית הסרט התיעודי הקצר הטוב ביותר.

ביוני 2022 ביקר בבית הספר מנכ"ל נטפליקס העולמית, טד סרנדוס, וערך שיחה עם סטודנטים ובוגרים על עתיד היסטוריטלינג.

הכניסה לבית הספר

לקריאה נוספת
------------

* "**סינמטק**", כתב עת לענייני קולנוע בהוצאת סינמטק תל אביב, גיליון 135, יולי–אוגוסט 2005. גיליון מיוחד: בית הספר לקולנוע ולטלוויזיה ע"ש סם שפיגל בן 15.
* **DVD עשרת הסרטים הנבחרים** (1990–2004) בהוצאת גלובוס-יונייטד ובית הספר סם שפיגל לקולנוע ולטלוויזיה, ירושלים.
* **DVD עשרים הסרטים הנבחרים** (1990–2009) בהוצאת גלובוס-יונייטד.
* **Short Film Studio** – גיליון מיוחד על הסרטים "ליל גיוס" ו-"קרב תרנגולים".

קישורים חיצוניים
----------------

ויקישיתוף מדיה וקבצים בנושא **בית הספר סם שפיגל לקולנוע ולטלוויזיה** בוויקישיתוף
* 

* אתר האינטרנט הרשמי של בית הספר סם שפיגל לקולנוע ולטלוויזיה (בעברית ובאנגלית)
* בית הספר סם שפיגל לקולנוע ולטלוויזיה, ברשת החברתית פייסבוק

* בית הספר סם שפיגל לקולנוע ולטלוויזיה, ברשת החברתית אינסטגרם
* אתר למנויים בלבד נירית אנדרמן, המנהלת החדשה של סם שפיגל לא חוששת מהצל של רנן שור, באתר הארץ, 4 בנובמבר 2020
* רן פוני, "נטפליקס הרגה את הקולנוע? נבואות הזעם מוקדמות מדי", באתר ישראל היום, 17 ביוני 2021
* רותה קופפר, מנהלת סם שפיגל: "נטפליקס משקיעים בבית הספר למרות שאין להם את הזכויות", באתר כלכליסט, 27 ביולי 2022
* סרטונים בערוץ של בית הספר סם שפיגל, באתר יוטיוב
* יובל הימן, דר שפיגל: כך הפך החלום של רנן שור למציאות קולנועית איכותית, באתר nrg‏, 17 בנובמבר 2009
* שיחת היום | "רנן שור, אתה מרוצה מהישגי 'סם שפיגל'?", באתר הארץ, 4 במאי 2010
* אוהד לנדסמן, אפקט החממה, על החממה הבינלאומית לקולנוע ירושלים של בית הספר סם שפיגל, באתר כלכליסט, 20 במרץ 2012
* בית הספר סם שפיגל לקולנוע ולטלוויזיה (ירושלים), דף שער בספרייה הלאומית
* סרטון הנחת אבן הפינה למתחם בתי הספר לאמנויות בירושלים, 2017

הערות שוליים
------------

1. ↑  רונאל פישר, הסיפור המוזר על בית הספר לקולנוע, חדשות, 6 ביוני 1989
2. ↑  כרמל בן אפרים, המחזור הראשון, חדשות, 18 בדצמבר 1992
3. ↑  גואל פינטו, מחזור בוגרים ראשון של מגמת התסריטאות בבית הספר סם שפיגל בירושלים, באתר הארץ, 7 באוגוסט 2001
4. ↑  מסלול לימודים חדש בבית ספר סם שפיגל - "הפקה יוזמת", באתר הארץ, 15 בדצמבר 2003
5. ↑  נירית אנדרמן, הוכרז כתב עת חדש לקולנוע, באתר הארץ, 17 באוקטובר 2013
6. ↑  איתי שטרן, "הוליווד ריפורטר": סם שפיגל בין 15 בתי הספר לקולנוע הטובים בעולם, באתר הארץ, 17 באוגוסט 2017
7. ↑  אתר למנויים בלבד איתי שטרן, דנה בלנקשטיין כהן היא היורשת של רנן שור בניהול "סם שפיגל", באתר הארץ, 13 באוגוסט 2019
8. ↑  ידיעה באתר ווראייטי, 16 במאי 2019
9. ↑  ידיעה באתר הוליווד ריפורטר, 13 באוגוסט 2021
10. ↑  נירית אנדרמן, ביה"ס סם שפיגל מקים "חממת קולנוע" בינלאומית לעידוד כתיבת סרטי עלילה, באתר הארץ, 14 בפברואר 2011
11. ↑  אבנר שביט, קאן‏, פסטיבל קאן 2014: גודאר נגד טרנטינו, באתר וואלה!‏, 22 במאי 2014
12. ↑  אתר למנויים בלבד אורי קליין, נדב לפיד קוצר הצלחה בינלאומית עם סרטו החדש "הגננת" ומגלה מה משותף לו ולגיבור הסרט בן ה-6, באתר הארץ, 23 בינואר 2015
13. ↑  סרט הונגרי-ישראלי העוסק בשואה זכה בפסטיבל "קאן", באתר גלובס, 25 במאי 2015
14. ↑  אורון שמיר, עכבר העיר, "הבן של שאול": להסתכל לשואה ישר בעיניים, באתר הארץ, 14 בפברואר 2016
15. ↑  נחמה על המסך בירושלים: בית הספר לקולנוע מתגייס למאמץ גם בדרכים | ישראל היום, באתר www.israelhayom.co.il, ‏2023-11-04
16. ↑  מרב יודילוביץ', "לא בניתי על הפרס הגדול", באתר ynet, 23 במאי 2008
17. ↑  אבנר שביט, קאן‏, הישג מרשים: "אנה" הישראלי זכה במקום הראשון בתחרות הסטודנטים של פסטיבל קאן, באתר וואלה!‏, 20 במאי 2016
18. ↑  גואל פינטו, דייוויד לינץ' ייפגש עם פוליטיקאים ישראלים וסטודנטים לקולנוע, באתר הארץ, 9 באוקטובר 2007
19. ↑  אורי קליין, טוד סולונדז בארץ עוץ, באתר הארץ, 12 במרץ 2008
20. ↑  דנה שוופי, וים ונדרס ישתתף בחגיגות ה-20 של בית הספר סם שפיגל, באתר הארץ, 22 באוקטובר 2009
21. ↑  נירית אנדרמן, הבמאי היווני תיאו אנגלופולוס יעביר היום סדנת אמן בירושלים, באתר הארץ, 6 באפריל 2011
22. ↑  אורי קליין, חשיבותה של צניעות: ראיון עם התסריטאי ז'אן-קלוד קארייר, באתר הארץ, 24 בינואר 2012
23. ↑  נירית אנדרמן, בית הספר סם שפיגל הקים קרן תמיכה בפיצ'ר ראשון לבוגריו, באתר הארץ, 3 בדצמבר 2014
24. ↑  תחרות התסריט הקצר של "הארץ" סם שפיגל וקרן גשר יוצאת לדרך, באתר הארץ, 21 במרץ 2016
25. ↑  נירית אנדרמן, הסרט התיעודי הישראלי "בית האילמת" בין עשרת המועמדים לאוסקר, באתר הארץ, 27 באוקטובר 2016

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007303335105171
* GND: 16135423-3
* LCCN: n91106382
* VIAF: 148293352
* WorldCat: lccn-n91106382

 |